คมพยัคฆ์ ป.ประมุข

คมพยัคฆ์ ป.ประมุข มีชื่อจริงว่า สุริยันต์ สาธร (น้อย) เกิดเมื่อวันที่ 18 มิถุนายน พ.ศ. 2525 ที่ตำบลแสลงพัน อำเภอลำปลายมาศ จังหวัดบุรีรัมย์ เป็นอดีตแชมป์โลกของสภามวยโลก ในรุ่นไลท์ฟลายเวท (108 ปอนด์) และอดีตแชมป์เฉพาะกาลของสมาคมมวยโลก ในรุ่นฟลายเวท (112 ปอนด์)

**ประวัติ**
คมพยัคฆ์เริ่มชกมวยไทยตั้งแต่อายุ 10 ปี ในชื่อ "เพชรน้อย ศักดิ์ธีรยุทธ" โดยมี ธีรยุทธ กิติสุบรรณ เป็นผู้ฝึกสอน หันมาชกมวยสากลเมื่ออายุ 16 ปี ขึ้นชกมวยสากลครั้งแรกเมื่อ 1 มกราคม พ.ศ. 2543 ชนะน็อก พยัคฆ์น้อย วงศ์ประเสริฐ ยก 1 จนได้แชมป์เวทีลุมพินีรุ่นมินิมั่มเวทเมื่อ 30 มีนาคม พ.ศ. 2544 ชนะน็อก ฤทธิเดช แสงหิรัญ ยก 10 "กำนันแก๊" ประมุข โรจนตัน จึงดึงตัวไปอยู่ที่ค่าย ให้ใช้ชื่อว่า "คมพยัคฆ์ ป.ประมุข" และขึ้นชกมวยสากลเรื่อยมา จนได้ครองแชมป์ PABA รุ่นไลท์ฟลายเวทเมื่อ 17 ตุลาคม พ.ศ. 2546 ชนะคะแนน เบนจี้ โซโรนา 
ต่อมาในช่วง พ.ศ. 2548 – พ.ศ. 2549 คมพยัคฆ์เริ่มไม่มีรายการชก จึงไปเป็นเด็กเสิร์ฟอาหารที่ 13 เหรียญ และเป็นคนล่อเป้าให้กับชาวต่างชาติที่มาฝึกมวยไทยที่ค่ายมวย 13 เหรียญ เมื่อ "กำนันแก๊" ประมุข โรจนตัณฑ์ เลิกจัดมวยสากลอาชีพ คมพยัคฆ์ จึงย้ายมาอยู่ในสังกัดเพชรยินดีบ็อกซิ่งโปรโมชั่น ของ "เสี่ยเน้า" วิรัตน์ วชิรรัตนวงศ์ ขึ้นชกต่อเนื่องมาตลอด จนได้เป็นแชมป์สภามวยโลกเอเชียรุ่นไลท์ฟลายเวทเมื่อ 28 พฤศจิกายน พ.ศ. 2549 ชนะน็อก ลาร์รี เมเด ยก 3 และต่อมาได้ชิงแชมป์โลกของสภามวยโลก รุ่นไลท์ฟลายเวท เมื่อ 23 ธันวาคม พ.ศ. 2554 ซึ่งคมพยัคฆ์เป็นฝ่ายชนะน็อก อาเดรียน เอร์นันเดซ ยก 10 ได้ครองแชมป์โลก
หลังจากได้ครองแชมป์โลกคมพยัคฆ์ได้รับรางวัลนักกีฬาอาชีพยอดเยี่ยมสยามกีฬา อวอร์ดส (ครั้งที่ 6)และนักกีฬาอาชีพยอดเยี่ยมสมาคมผู้สื่อข่าวกีฬาแห่งประเทศไทย ประจำปี พ.ศ. 2554 นอกจากนั้น การชกระหว่างคมพยัคฆ์กับเอร์นันเดซยังได้รับการยกย่องให้เป็นไฟต์ที่ตื่นเต้นที่สุดแห่งปี
คมพยัคฆ์ป้องกันตำแหน่งแชมป์ไว้ได้เพียงครั้งเดียว เมื่อเป็นฝ่ายชนะคะแนน โจนาธาน ทากูนิง นักมวยชาวฟิลิปปินส์ไปแบบไม่ประทับใจ เนื่องจากเกิดอุบัติเหตุหัวชนกันแล้วเกิดแผลแตก คมพยัคฆ์ชกต่อไม่ได้ในยกที่ 6 ในวันที่ 3 พฤษภาคม พ.ศ. 2555 จากนั้นเมื่อป้องกันตำแหน่งครั้งที่ 2 คมพยัคฆ์ก็เป็นฝ่ายแพ้ทีเคโอให้แก่ อาเดรียน เอร์นันเดซ คู่ปรับเก่าไปในต้นยกที่ 6 ที่ประเทศเม็กซิโก ในถิ่นของเอร์นันเดซเอง ในวันที่ 6 ตุลาคม พ.ศ. 2555 (ตรงเช้าวันที่ 7 ตุลาคม ตามเวลาในประเทศไทย)
ต่อมาในวันที่ 26 เมษายน พ.ศ. 2556 ได้เลื่อนรุ่นขึ้นไปชกในรุ่นฟลายเวท และได้มีโอกาสขึ้นชิงแชมป์เฉพาะกาลของสมาคมมวยโลก กับ เฮอัน ปิเอโร เปเรซ นักมวยชาวเวเนซุเอลา ที่จังหวัดขอนแก่น ปรากฏว่าคมพยัคฆ์เป็นฝ่ายชนะทีเคโอไปได้ในต้นยกที่ 6 แต่เมื่อป้องกันแชมป์เพียงครั้งแรกกับ โคกิ เอโตะ นักมวยชาวญี่ปุ่น ในวันที่ 1 สิงหาคม ปีเดียวกัน ที่กรมทหารราบที่ 11 รักษาพระองค์ ซึ่งเป็นสถานที่ ๆ คมพยัคฆ์เคยเป็นฝ่ายชนะน็อกอาดริอัน เอร์นันเดซ มาก่อน ปรากฏว่าคมพยัคฆ์เป็นฝ่ายแพ้คะแนนไปแบบเอกฉันท์ 113-114, 113-114 และ 111-116 เสียแชมป์ไปในการป้องกันตำแหน่งครั้งแรกเท่านั้นเอง โดยในยกที่ 12 ซึ่งเป็นยกสุดท้ายคมพยัคฆ์ถูกนับ 8 อีกด้วย
หลังจากเสียแชมป์โลกเฉพาะกาลไป คมพยัคฆ์ได้ย้ายไปชกในสังกัดของก่อเกียรติ พาณิชยารมณ์ และเป็นผู้ฝึกสอนให้กับนักมวยในสังกัดก่อกียรติกรุ๊ป เช่น เพชรบางบอน ส.ธนะภิญโญ หรือสามารถเล็ก ก่อเกียรติยิม  โดยคมพยัคฆ์ขึ้นชกในสังกัดของก่อเกียรติเป็นครั้งแรก ในชื่อ "คมพยัคฆ์ บัญชาเมฆ" เมื่อวันที่ 12 พฤษภาคม พ.ศ. 2558 ที่กรมทหารราบที่ 11 รักษาพระองค์ ซึ่งเป็นสถานที่ที่คมพยัคฆ์เองเคยไปคว้าแชมป์โลก WBC และเสียแชมป์เฉพาะกาล WBA มาก่อน โดยชกชนะน็อก ฟ้าประทาน ขวัญใจสีโคตร นักมวยจากประเทศลาว ในยกที่ 2 ต่อมา เมื่อ ก่อเกียรติหมดบทบาทในการจัดมวยสากลอาชีพระยะหนึ่งจากคดีเช็คเด้ง คมพยัคฆ์ได้ไปชกในรายการ WP Boxing ผลัดแพ้ชนะกับพงษ์ศักดิ์เล็ก นครหลวงโปรโมชันใน พ.ศ. 2561 และได้ไปชกที่จีนอีกครั้ง ก่อนจะประกาศแขวนนวม

**ชื่ออื่น**
 คมพยัคฆ์ กระทิงแดงยิม- คมพยัคฆ์ ป.ประมุข- คมพยัคฆ์ เอเวอเรดี้ยิม - คมพยัคฆ์ ซีพีเฟรชมาร์ท- คมพยัคฆ์ ก่อเกียรติยิม - คมพยัคฆ์ ชินจิโดโจ- คมพยัคฆ์ ทีซี.มวยไทย

**เกียรติประวัติ**
 แชมป์โลกของสภามวยโลก (WBC) รุ่นไลท์ฟลายเวท
** ชิงแชมป์ 23 ธันวาคม 2554 ชนะน็อก ยก 10 อาเดรียน เอร์นันเดซ () ที่ ลานเอนกประสงค์ กองทัพภาคที่ 1 ภายในกรมทหารราบที่ 11 รักษาพระองค์ เขตบางเขน กรุงเทพมหานคร
** ป้องกันแชมป์ครั้งที่ 1: 3 พฤษภาคม 2555 ชนะคะแนน 5 ยก (รวมคะแนน เนื่องจากคมพยัคฆ์เกิดแผลแตกชกต่อไม่ได้) โจนาธาน ทาคูนิง (ฟิลิปปินส์) ที่ หน้าศาลากลาง จ.บุรีรัมย์
** ป้องกันแชมป์ครั้งที่ 2: 6 ตุลาคม 2555 แพ้น็อก ยก 6 อาดริอัน เอร์นันเดซ (เม็กซิโก) ที่ ศูนย์การประชุมโตลูกา โตลูกา ประเทศเม็กซิโก
*แชมป์เฉพาะกาลของสมาคมมวยโลก (WBA) รุ่นฟลายเวท
**ชิงแชมป์ 26 เมษายน 2556 ชนะน็อก ยก 6 เฮอัน ปิเอโร เปเรซ () ที่ เวทีมวยชั่วคราว จ.ขอนแก่น
**ป้องกันแชมป์ครั้งที่ 1: 1 สิงหาคม 2556 แพ้คะแนน โคกิ เอโต (ญี่ปุ่น) ที่  ลานเอนกประสงค์ กองทัพภาคที่ 1 กรมทหารราบที่ 11 รักษาพระองค์ เขตบางเขน กรุงเทพมหานคร- แชมป์ PABA (เฉพาะกาล) รุ่นไลท์ฟลายเวท (108 ปอนด์)
** ชิงแชมป์ 17 ตุลาคม 2546 ชนะคะแนน เบนจี้ โซรอลลา () ที่ จ.นครปฐม
** ป้องกันแชมป์ครั้งที่ 1: 8 ธันวาคม 2546 ชนะน็อก ยก 7 แจ๊ค โซล () ที่ จ.ฉะเชิงเทรา
** ถูกปลด: พ.ศ. 2547- แชมป์รุ่นไลท์ฟลายเวท ของสภามวยโลกเอเชีย (WBC-ASIA)
** ชิงแชมป์ 28 พฤศจิกายน 2549 ชนะน็อก ยก 3 ลาร์รี เมเด้ (ฟิลิปปินส์) ที่ ภัตตาคาร 13 เหรียญ มีนบุรี กรุงเทพมหานคร
** ป้องกันแชมป์ครั้งที่ 1: 20 เมษายน 2550 ชนะน็อก ยก 3 ลิตเติล โรสแมน (อินโดนีเซีย) ที่ ตลาดปัฐวิกรณ์ เขตบึงกุ่ม กรุงเทพมหานคร
** ป้องกันแชมป์ครั้งที่ 2: 28 พฤษภาคม 2550 ชนะน็อก ยก 2 อีดู รีซิเลย์ (อินโดนีเซีย) ที่ จังหวัดนครนายก
** ป้องกันแชมป์ครั้งที่ 3: 16 มิถุนายน 2551 ชนะน็อก ยก 5 โยฮัน วาห์ยูดี (อินโดนีเซีย) ที่ วิทยาลัยทองสุข เขตทวีวัฒนา กรุงเทพมหานคร
** ป้องกันแชมป์ครั้งที่ 4: 15 สิงหาคม 2551 ชนะน็อก ยก 6 มาร์ติ โพลี (ฟิลิปปินส์) ที่ มหาวิทยาลัยภาคตะวันออกเฉียงเหนือ ตำบลในเมือง อำเภอเมืองขอนแก่น จังหวัดขอนแก่น
** ป้องกันแชมป์ครั้งที่ 5: 10 มีนาคม 2552 ชนะน็อก ยก 5 แจ็ค อามิซ่า (อินโดนีเซีย) ที่ โรงเรียนสว่างวิทยา อำเภอบางคล้า จังหวัดฉะเชิงเทรา
** ป้องกันแชมป์ครั้งที่ 6: 15 กันยายน 2552 ชนะคะแนน ยานุส อีมัลรี่ (อินโดนีเซีย) ที่ อำเภอกะปง จังหวัดพังงา
** ป้องกันแชมป์ครั้งที่ 7: 21 ธันวาคม 2552 ชนะน็อก ยก 4 มาโค (ฟิลิปปินส์) ที่ มหาวิทยาลัยสุโขทัยธรรมาธิราช อำเภอปากเกร็ด จังหวัดนนทบุรี- แชมป์ WBA Asia รุ่นฟลายเวท
** ชิง, 21 สิงหาคม 2558 ชนะคะแนน โจเฟอร์ มารายัน (ฟิลิปปืนส์) ที่ สะหวันเวกัส โฮเต็ลแอนด์คาสิโน แขวงสุวรรณเขต ประเทศลาว
** ป้องกันแชมป์ครั้งที่ 1, 28 กรกฎาคม 2559 ชนะRTDยกที่ 8 ออสการ์ รัคนาฟา (อินโดนีเซีย) ที่ ตลาดปานเจริญ อำเภอไทรน้อย จังหวัดนนทบุรี
** ป้องกันแชมป์ครั้งที่ 2, 9 กันยายน 2559 ชนะRTDยกที่ 8 ฟรานส์ ดาเมอร์ ปาลู่ (อินโดนีเซีย) ที่สวนลุมไนท์บาซาร์ รัชดาภิเษก เขตจตุจักร กรุงเทพมหานคร

**อ้างอิง**
 โอ๋ อัปเปอร์คัต. รู้จักแชมป์โลกคนที่ 45 คมพยัคฆ์ ซีพีเฟรชมาร์ท. นิตยสารมวยโลก. ปีที่ 21 ฉบับที่ 1425 28 ธันวาคม 2554 – 3 มกราคม 2555 หน้า 6-7

**แหล่งข้อมูลอื่น**
  สถิติการชก
หมวดหมู่:นักมวยไทยชาวไทย
หมวดหมู่:นักมวยสากลชาวไทย
หมวดหมู่:บุคคลในวงการมวยไทย
หมวดหมู่:นักมวยสากลชาวไทยรุ่นไลท์ฟลายเวท
หมวดหมู่:นักมวยสากลชาวไทยรุ่นฟลายเวท
หมวดหมู่:แชมป์ PABA
หมวดหมู่:แชมป์ ABCO
หมวดหมู่:บุคคลจากอำเภอลำปลายมาศ
หมวดหมู่:แชมป์โลก WBC
หมวดหมู่:แชมป์โลก WBA
หมวดหมู่:นักมวยสากลจากค่ายมวยไทย ป.ประมุข
หมวดหมู่:นักมวยสากลชาวไทยจากค่ายมวยก่อเกียรติบ็อกซิ่งโปรโมชั่น
หมวดหมู่:นักมวยสากลชาวไทยจากค่ายมวยเพชรยินดีบ็อกซิ่งโปรโมชั่น
หมวดหมู่:ผู้ฝึกสอนมวยสากล
หมวดหมู่:นักมวยจากจังหวัดบุรีรัมย์